ទីភ្នាក់ងារ USAGM ថា លោក Robert Reilly នឹង​វិល​មក​កាន់តំណែង​នាយក​វីអូអេ​វិញ
ទីភ្នាក់ងារ​សហរដ្ឋ​អាមេរិក​សម្រាប់​ប្រព័ន្ធ​ផ្សព្វផ្សាយសាកល USAGM បាន​តែងតាំង​លោក Robert Reilly ដែល​ជា​អ្នកនិពន្ធ និង​អ្នកការទូត​ឱ្យ​កាន់តំណែង​ជា​នាយក​ថ្មី​របស់​វីអូអេ ដែល​ជា​តំណែង​លោក​ធ្លាប់​​បម្រើការ​ពីឆ្នាំ២០០១ ដល់​ឆ្នាំ២០០២។
វ៉ាស៊ីនតោន — នៅក្នុងអ៊ីម៉ែល (email) ឬសារអេឡិចត្រូនិកមួយ ផ្ញើទៅកាន់បុគ្គលិកនៃទីភ្នាក់ងារសហរដ្ឋអាមេរិកសម្រាប់ប្រព័ន្ធផ្សព្វផ្សាយសាកល USAGM លោក Michael Pack នាយកប្រតិបត្តិនៃទីភ្នាក់ងារនេះ បាននិយាយថា បទពិសោធន៍និងភាពជាមេដឹកនាំវីអូអេរបស់លោក Reilly ជាអត្ថប្រយោជន៍សម្រាប់ទីភ្នាក់ងារនេះ។ លោក Pack បានសរសេរថា «លោក Bob បានតាំងចិត្តក្នុងអាជីពលោកដើម្បីឧបត្ថម្ភផ្ចុងផ្តើម និងពិតជាបានទទួលជោគជ័យក្នុងការលើកស្ទួយផលប្រយោជន៍ជាតិ និងជំរុញគោលនយោបាយការបរទេសសហរដ្ឋអាមេរិក»។ លោក Pack បានដកស្រង់ពាក្យសម្តីលោក Reilly នៅក្នុង email នោះដែលថា «ខ្ញុំតែងតែប្រកាន់ខ្ជាប់តាមបេសកកម្មរបស់វីអូអេក្នុងការនិយាយប្រាប់រឿងនៅក្នុងប្រទេសអាមេរិក ទៅកាន់ពិភពលោក»។ លោក Reilly ជានាយកនៃវិទ្យាស្ថាន Westminster ដែលជាអង្គការស្រាវជ្រាវមួយបង្កើតឡើងកាលពីឆ្នាំ២០០៩ ដើម្បីលើកស្ទួយសេរីភាពដោយផ្តោតការយកចិត្តទុកដាក់លើការគំរាមកំហែងដោយមនោគមវិជ្ជាជ្រុលនិយម។ លោកបាននិពន្ធសៀវភៅមួយចំនួនដោយមានរួមទាំងសៀវភៅមួយក្បាលដែលមានចំណងជើងថា «America on Trial» បោះពុម្ពផ្សាយក្នុងឆ្នាំនេះ សៀវភៅដែលមានចំណងជើងថា «Making Gay Ok: How Rationalizing Homosexual Behavior Is Changing Everything» បោះពុម្ពផ្សាយក្នុងឆ្នាំ២០១៥ និង«The Closing of the Muslim Mind» បោះពុម្ពផ្សាយក្នុងឆ្នាំ២០១១។ វីអូអេ បានទាក់ទងទៅលោក Reilly កាលពីថ្ងៃពុធទី៩ ខែធ្នូ តាមទូរសព្ទតែលោកបាននិយាយថា លោកមិនអាចទទួលទូរស័ព្ទបានទេ។ លោក Elez Biberaj នាយកវីអូអេស្តីទីបានប្រកាសនៅក្នុង email មួយផ្ញើទៅឱ្យក្រុមបុគ្គលិកកាលពីយប់ថ្ងៃអង្គារថា លោកនឹងវិលទៅកាន់តំណែងលោកជានាយកផ្នែកអាស៊ីអ៊ឺរ៉ុបនៃវីអូអេវិញនៅក្រោយនាយកថ្មីចូលកាន់តំណែង។ លោក Biberaj បាននិយាយថា រយៈពេល៦ខែមុននេះ ជារយៈពេលមានការលំបាកជាទីបំផុតនៅក្នុងប្រវត្តិរបស់វីអូអេនាពេលថ្មីៗនេះ។ លោកបានសរសេរថា «មន្ត្រីខ្លះនៃទីភ្នាក់ងារនេះ មិនបានគោរពតាមបទបញ្ញត្តិ ពិធីការនិងដំណើរការដែលខ្ញុំចាត់ទុកថា មិនអាចរំលោភបានឡើយ»។ លោកក៏បាននិយាយដោយមិនបានបរិយាយឱ្យបានក្បោះក្បាយថា «ការប៉ុនប៉ងជាន់ឈ្លីឯករាជ្យភាពខាងវិស័យកាសែតរបស់វីអូអេ គំរាមកំហែងភាពគួរឱ្យជឿទុកចិត្តដែលយើងមានការលំបាកជាច្រើនទម្រាំទទួលបាន»។ ចាប់តាំងពីការតែងតាំងលោក Pack ជានាយកប្រតិបត្តិនៃទីភ្នាក់ងារ USAGM កាលពីខែមិថុនាមក ប្រធាននៃបណ្តាញនេះ បានត្រូវដកចេញពីតំណែង ឬលាលែង។ លោក Pack បានបញ្ឈប់ការយល់ព្រមបន្តទិដ្ឋាការឱ្យក្រុមអ្នកកាសែតបរទេសរបស់ទីភ្នាក់ងារនេះ ហើយក្រុមជនដែលលោកបានតែងតាំងតាមនិន្នាការនយោបាយបានធ្វើការស៊ើបអង្កេតផ្ទៃក្នុងលើក្រុមអ្នករាយការណ៍ព័ត៌មាន និងក្រុមបណ្ណាធិការ។ កាលពីខែមុនចៅក្រមសហព័ន្ធម្នាក់បានសម្រេចថា ចំណាត់ការខ្លះរបស់លោក Pack រំលោភលើសិទ្ធិដែលមានចែងក្នុងវិសោធនកម្មទីមួយរបស់ពួកអ្នកកាសែតរបស់ទីភ្នាក់ងារនេះ។ ចៅក្រមរូបនេះ បានបញ្ជាឱ្យលោក Pack ឈប់ជ្រៀតជ្រែកក្នុងការរាយការណ៍ព័ត៌មានរបស់វីអូអេនិងឱ្យឈប់ធ្វើការស៊ើបអង្កេតអំពីកិច្ចការផ្សាយព័ត៌មានផងដែរ។ តែយ៉ាងណាក៏ដោយក៏លោក Pack នៅមានសិទ្ធក្នុងការជ្រើសរើសនាយកវីអូអេថ្មីម្នាក់ដែរ។ លោកប្រធានាធិបតី Donald Trump បានតែងតាំងលោក Pack កាលពីជាងពីរឆ្នាំមុនឱ្យកាន់តំណែងជានាយកប្រតិបត្តិនៃទីភ្នាក់ងារសហរដ្ឋអាមេរិកសម្រាប់ប្រព័ន្ធផ្សព្វផ្សាយសាកល ដែលមើលការខុសត្រូវលើវីអូអេ វិទ្យុអាស៊ីសេរី វិទ្យុអឺរ៉ុបសេរី និងស្ថានីយ៍វិទ្យុ និងទូរទស្សន៍អន្តរជាតិ ដែលសហរដ្ឋអាមេរិកផ្តល់ប្រាក់សម្រាប់ប្រតិបត្តិការ។ ការតែងតាំងសម្រាប់រយៈពេលបីឆ្នាំផ្តល់ឱ្យនាយកប្រតិបត្តិនូវអំណាចជួល និងដកចេញពីតំណែងនូវក្រុមប្រធានបណ្តាញផ្សព្វផ្សាយទាំងអស់។ តែយ៉ាងណាក៏ដោយក៏សេចក្តីព្រាងច្បាប់មួយក្នុងសភា អាចបន្ថយអំណាចទាំងនេះ ហើយតម្រូវឱ្យប្រធានប្រតិបត្តិស្វះស្វែងរកការយល់ព្រមពីគណៈកម្មាធិការផ្តល់យោបល់មួយ មានការចូលរួមពីសមាជិកនៃគណបក្សទាំងពីរដែលត្រូវតែងតាំងដោយប្រធានាធិបតី៕